Jóú antwoord is dalk op die horison - Solidariteit WêreldSolidariteit Wêreld
Tuis › Nuuskantoor › Jóú antwoord is dalk op die horison
Jóú antwoord is dalk op die horison
Woensdag | 18 April | 2018
Dis jou matriekjaar. Jou vriende gesels opgewonde oor die PUK, Kovsies en ander akademiese instansies, en jy wens jy kan in hulle opwinding deel. Jou toekoms is vir jou belangrik en jy wil graag 'n reusesukses van jou lewe maak. Maar jy is bang om voor jou vriende te erken dat jy nog nie weet watter loopbaan jy wil volg nie en dat jy eintlik só onseker is oor jou studierigting dat dit amper al is waaraan jy kan dink.
Jy hoef egter nie sleg te voel daaroor nie! Wat jy nie weet nie, en dalk nie nou al gaan verstaan nie, is dat die meeste 18-jariges net so onseker is en net te skaam is om dit te erken. As jy enige gemiddelde persoon wat dubbeld so oud soos jy is vra of hy op jou ouderdom geweet het wat hy na matriek wil doen, sal die meeste waarskynlik sê hulle het geen idee gehad nie. Dit raak al veiliger om te sê jy is nie alleen nie.
Noudat jy besef daar is niks fout mee om te erken jy weet nie wat jy na skool wil gaan doen nie, hoor ons jou vra: "Wat kan ek dan daaraan doen?"
Die antwoord lê dalk op die horison.
Ons bedoel nie jy moet iewers op 'n koppie gaan sit, jou ore spits en in die verte staar met die hoop dat die antwoord op die horison gaan opduik nie. Nee, van sit en staan kom niks gedaan. Dis verseker.
Daar is hoop vir jou! Die FAK bied 'n nuwe, opwindende Afrikaanse program aan vir skoolverlaters en ander jongmense wat graag meer lewenservaring wil opdoen. Dit sal jou die geleentheid gee om jouself beter te leer ken en nuwe idees te vorm wat jou 'n paar stappe nader aan volwassenheid sal neem. Die FAK-Horisonjaar bied jou die ideale geleentheid om die ware jy te ontdek. Die unieke program is op Christelike beginsels gegrond, en fokus sterk op kultuur.
Wie het gesê kultuur moet vervelig wees? Nie die FAK nie! Die program is juis ontwikkel om jongmense aan 'n verskeidenheid ervarings bloot te stel wat jou sal help om jou volle potensiaal te bereik – en dit boonop te geniet! Jy sal lekker pret te hê terwyl jy die formele program volg wat ondersteun word deur ander organisasies vir jongmense soos die NWU, Akademia en Sol-Tech.
Na 'n uitdagende matriekjaar voel jy dalk of jy die wêreld oorwin het. Die afgelope 18 jaar wat jy permanent onder ma en pa se oë was, was dalk nie ook altyd maklik nie en jy voel die tyd het aangebreek om jou eie potjie te krap. Dit klink idilies, maar is dit regtig so maklik?
Om die lewe by die horings te pak kan 'n uitdaging wees, ons weet. By die FAK-Horisonjaar gesels ons jou nie net oor die alledaagse lewe nie, ons wys en leer jou hoe om die uitdagings kaf te draf.
Jy leer jouself ken.
Jy leer hoe om jou loopbaan te ontwikkel.
Jy bou netwerke. Ons besoek organisasies soos Solidariteit en ander maatskappye wat jongmense oplei.
Jy ontwikkel praktiese lewensvaardighede.
Jy leer waar jy met jou geskiedenis, taal en kultuur in die gemeenskap inpas en hoe om by jou gemeenskap betrokke te raak. Jy besoek bekende slagvelde uit die Afrikaner-geskiedenis en kry selfs die geleentheid om te leer Sotho praat.
Jy leer om die lewe te geniet terwy jy die adrenalien met pret op die Vaalrivier en ander opwindende avonture laat vloei.
Maar dis nie die einde van die opwinding nie. Ons beplan ook 'n toer na Europa waar jy nog meer sal leer oor die Westerse kultuur – Nederland wag om ons te ontvang. Ons bied regtig vir jou werklik die wêreld aan. Jy moet net die geleentheid gryp!
Watter vaardighede leer jy?
Ander praktiese lewensvaardighede
Alle jongmense wat tans in matriek is of wat reeds matriek geslaag het en tussen 18 en 21 jaar oud is. 2019 is die aanvangsjaar en jy sal dus deel wees van die eerste groep wat die opwindende program beleef.
Is daar keuring?
Ja, daar is slegs plek vir 14 jongmense! Dit maak die ervaring soveel meer persoonlik en gee jou die geleentheid om aan alles deel te neem sonder dat jy net soos 'n nommer voel. Ons gee om vir jou as individu.
Hoe lank gaan die program jou besighou?
10 vreugdevolle maande!
Is daar 'n afsnydatum vir inskrywings vir die Horisonjaar?
Die afsnydatum was 30 April 2018, maar gelukkig is dit uitgestel tot verdere kennisgewing. Jy kan dus voorlopig ontspan, maar gaan trek sommer nou aan jou ouers se mou en deel die artikel aanhoudend op hulle Facebook-mure om teleurstelling te voorkom!
Waar word die program aangebied?
Ver genoeg van jou ouers af om op jou eie te wees, maar naby genoeg dat jy op Moedersdag en Vadersdag vir hulle kan gaan kuier. Jy kan steeds jou ma se hart bly maak!
Die program word op die FAK se jeugplaas, Udolpho, aangebied. Lees meer oor Udolpho Jeugplaas hier onder. Die plaas word vir die Horisonjaar aangewend, maar is ook oop vir besoeke en wegbreke vir die algemene publiek. FAK-lede en groepe kry 20% afslag op verblyf.
Op die oewer van die Vaalrivier naby die pragdorp Parys is daar 'n juweel van 'n bestemming wat wag om ontdek te word. Slegs 160 km van Pretoria af wag die Udolpho Jeugplaas vir oud en jonk wat wil wegbreek uit die gejaagde stadslewe.
As jy jouself weer wil vind en vir 'n oomblik terugkeer na die minimalistiese plaaslewe van jou kinderjare, dan is die Udolpho Jeugplaas die plek vir jou!
Fassiliteite sluit in 'n pragtige swembad, put-putbaan, volleybalbaan, trampolien en toegang tot die Vaalrivier.
Die FAK se Udolpho Jeugplaas bied ook 'n groot verskeidenheid bekostigbare verblyf aan. Dit is ideaal vir paartjies, gesinne en groepe en kan tot 80 mense akkomodeer. Groepe en FAK-lede kry 20% afslag op verblyf.
Jongmense wat aan die Horisonjaar deelneem, kry blootstelling aan loopbaanontwikkeling deur deel te word van die span wat gaste verwelkom en seker maak dat die gaste hulle vakansie geniet en weer kans sien vir die gejaagde lewe by die huis.
Besoek gerus http://udolphojeugplaas.co.za/ vir meer inligting oor verblyf en hoekom jy as gas in jou noppies sal wees met jou vakansie.
As jy in die Horisonjaar belangstel, besoek gerus http://www.fak.org.za/horisonjaar/ en vul jou besonderhede in. Ons sal jou terugskakel en al jou en jou ouers se vrae beantwoord.
Die FAK moedig alle jongmense aan om in te skryf, ongeag jou finansiële omstandighede of agtergrond. Elke aansoek word op meriete oorweeg.